銚子

銚子市係日本千葉縣東北部海匝地域嘅一個市，處於關東地方同埋千葉縣嘅最東端。市嘅範圍係利根川下游同埋河口嘅南岸，而銚子地質公園同埋一啲海岸嘅地帶有被指定做水鄉筑波國定公園。

豉油等等釀造相關嘅遺產已被認定係近代化產業遺產，呢度嘅港口城市歷史街景都已經被認定係日本遺產。

概要 

自古以來，銚子就係一個繁榮嘅漁港。嗰度有個銚子漁港，屬於特定第3種漁港，係全日本最高漁獲量嘅漁港。銚子因為利根川嘅河運而繁榮起嚟，係豉油五大名產地其中之一。有「最上醬油」呢個名嘅Yamasa醬油都係喺呢度設立總公司。

江戶時代，利根川嘅水運發達。借勢，銚子就以豉油釀造為中心，釀造業、水產業、物流業都好興盛，喺好耐以前已經發展成為來往江戶嘅「利根海運」沿岸嘅一個交易都市。

銚子亦都有佢觀光都市嘅一面。銚子有犬吠埼、屏風浦等等呢啲日本屈指可數嘅名勝景點。犬吠埼出咗名係睇全日本最早元旦日出嘅地方，1月1號嘅凌晨起計直到朝早會有成5萬人到訪。無遮無掩、壯闊嘅海岸線歷來都吸引唔少文人墨客到訪，有「文豪之地」之稱。沿海岸線有好多歌碑、詩碑立咗喺度。

銚子屬於溫暖嘅海洋性氣候，適合避暑、避寒。當地嘅農業活用氣候，都好旺盛，有露天栽培蔬菜、生果等等。

地理 

銚子位於千葉縣東北部，距離縣廳所在地嘅千葉市大約65公里，距離東京都嘅都心喺90 - 100公里範圍內。銚子包含喺神栖都市圈呢個都市僱用圈之內，來往利根川對岸茨城縣神栖市嘅通勤率係10.7%。

犬吠埼位於關東地方同埋關東平原嘅最東端，銚子市嘅東面同南面面向太平洋，北面有利根川，喺銚子市注入太平洋。

利根川沿岸嘅低地同埋北總台地嘅表面有關東壤土層覆蓋住。高神愛宕山係北總台地最高嘅山峰。利根川沿岸都有好多水田，而喺台地嘅山間有谷津田呢類水田。旱田主要位於台地平坦嘅地帶，比較適合農業。

山：高神愛宕山
河：利根川
湖沼：小畑池
海岸：太平洋側 - 銚子海岸、長崎海岸、君濱海岸）
岬：犬吠埼、長崎鼻
島：一之島、三之島、海鹿島、沖之海老島、茅刈島
灣：西明浦
崖：屏風浦

市域 
 幅員：東西16.2公里，南北12.8公里

氣候 
因為周圍被海圍住，所以係海洋性氣候，濕度偏高，年平均氣溫大約15℃，冬暖夏涼。

就算夏天都好少超過30℃，以關東平原嘅都市嚟講係少有嘅，超過35℃嘅日子幾乎無。好少會有熱夜，可以話係關東首屈一指嘅避暑勝地。另一方面，冬天就好似南九州地方一樣咁暖，氣溫絕少會跌到冰點以下，落雪係非常罕見。

另外，銚子全年都比較大風。風力發電站嘅風車有34部，亦都有發表過喺對開海面發展離岸風力發電嘅計劃。

接壤嘅自治體 
 千葉縣旭市
 千葉縣香取郡：東庄町
 茨城縣：神栖市

日本城市
千葉縣